## Odluka o gradskim porezima Grada Petrinje

### NN 151/2014 (19.12.2014.), Odluka o gradskim porezima Grada Petrinje

GRAD PETRINJA

2854

Na temelju članka 30. Zakona o financiranju jedinica lokalne samouprave i uprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08 i 25/12) i članka 36. stavka 1. točke 7. Statuta Grada Petrinje (»Službeni vjesnik«, broj 14/13 i 52/14), Gradsko vijeće Grada Petrinje na 15. sjednici održanoj 12. prosinca 2014. godine donijelo je

ODLUKU

O GRADSKIM POREZIMA

I. OPĆA ODREDBA

Članak 1.

Ovom se Odlukom utvrđuju vrsta, stope, visina, te način obračuna i plaćanja gradskih poreza Grada Petrinje.

Gradski porezi su vlastiti prihod Grada Petrinje.

II. VRSTE POREZA

Članak 2.

Ovom Odlukom propisuju se sljedeći porezi:

1. porez na potrošnju

2. porez na kuće za odmor

3. porez na tvrtku ili naziv

4. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (prirodna i specijalna vina, vinjak, rakija i žestoka pića), piva i bezalkoholnih pića u ugostiteljskim objektima.

Članak 4.

Obveznici poreza na potrošnju su pravne i fizičke osobe koje pružaju ugostiteljske usluge na području Grada Petrinje.

Članak 5.

(1) Osnovica poreza na potrošnju jest prodajna cijena pića po kojoj se pića prodaju u ugostiteljskim objektima umanjena za iznos poreza na dodanu vrijednost.

(2) Obveznik poreza na potrošnju dužan je obračunati i platiti porez na potrošnju do kraja mjeseca za prethodni mjesec.

Članak 6.

(1) Porez na potrošnju plaća se po stopi od 2%.

(2) Nadzor nad obračunavanjem i plaćanjem poreza na potrošnju obavlja nadležno porezno tijelo.

2. Porez na kuće za odmor

Članak 7.

(1) Kućom za odmor smatra se svaka zgrada ili dio zgrade ili stan koji se koriste povremeno ili sezonski.

(2) Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

(3) Porez na kuće za odmor plaćaju pravne i fizičke osobe koje su vlasnici kuća za odmor na području Grada Petrinje.

Članak 8.

Porez na kuće za odmor plaća se po jednom četvornom metru korisne površine kuće za odmor u visini od 15,00 kuna.

Članak 9.

(1) Rješenje o razrezu poreza donosi nadležno porezno tijelo.

(2) Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Članak 10.

(1) Obveznici poreza na kuće za odmor moraju nadležnom poreznom tijelu dostaviti podatke o kućama za odmor koji se odnose na mjesto gdje se nalaze ti objekti, te korisnu površinu istih.

(2) Podatke iz stavka 1. ovoga članka treba dostaviti do 31. ožujka godine za koju se utvrđuje porez na kuće za odmor.

Članak 11.

Porez na kuće za odmor ne plaća se:

• na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te zbog starosti i trošnosti, i

• na kuće za odmor u kojima su smješteni prognanici i izbjeglice.

3. Porez na tvrtku ili naziv

Članak 12.

(1) Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

(2) Osobe iz stavka 1. ovoga članka koje u svome sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu u visini 50% utvrđenog poreza na tvrtku.

(3) Obveznici poreza na tvrtku koji ne obavljaju djelatnost ne plaćaju porez na tvrtku.

Članak 13.

(1) Porez iz članka 12. ove Odluke plaća se u godišnjem iznosu, i to:

a) pravne osobe (klasifikacija po Zakonu o računovodstvu):

– velika trgovačka društva              2.000,00 kuna,

– srednja trgovačka društva            1.400,00 kuna,

– mala trgovačka društva                   720,00 kuna.

b) fizičke osobe koje obavljaju djelatnost na temelju Zakona o obrtu 360,00 kuna.

(2) Ako se tvrtka upiše u registar ili ispiše iz registra tijekom godine, plaća se razmjerni dio poreza na tvrtku odnosno naziv iz prethodnog stavka ovog članka.

Članak 14.

Obveznik poreza na tvrtku ili naziv dužan je promjenu imena tvrtke, odnosno naziva prijaviti nadležnom poreznom tijelu, kao i sve druge promjene koje utječu na visinu i razrez poreza, u roku od 15 dana od dana upisa promjene u registar trgovačkog suda odnosno nastanka promjene.

Članak 15.

(1) Rješenje o razrezu poreza na tvrtku ili naziv donosi nadležno porezno tijelo.

(2) Porez na tvrtku ili naziv plaća se u roku od 15 dana od dana dostave rješenja o razrezu poreza.

4. Porez na korištenje javnih površina

Članak 16.

Porez na korištenje javnih površina plaćaju pravne i fizičke osobe koje koriste javne površine. Javnim površinama u smislu ove Odluke smatraju se ulice, nogostupi, ceste, trgovi, javni prolazi, javna stepeništa, mostovi, parkirališta, stajališta gradskog prometa i sl., zelene površine, parkovi, travnjaci, zelene površine uz cestu u naselju i izvan naselja. Javnim površinama u smislu ove Odluke smatraju se i kolodvori, površine namijenjene za javne priredbe te tržnice na malo.

Članak 17.

Porez na korištenje javnih površina obračunava se i plaća po stopi od 10% na iznos naknade koja se plaća na korištenje javnih površina.

Članak 18.

Rješenjem nadležnog upravnog tijela Grada o korištenju javne površine utvrdit će se i porez na korištenje javne površine.

Članak 19.

Korisnik javne površine iz prethodnog članka ove Odluke, porez na korištenje javne površine dužan je platiti prije početka korištenja javne površine.

Dokaz o podmirenju porezne obveze korisnik javne površine dužan je dostaviti nadležnom upravnom tijelu Grada koje je donijelo rješenje.

III. NAČIN UTVRĐIVANJA I NAPLATE POREZA

Članak 20.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na potrošnju, poreza na tvrtku i poreza na kuće za odmor obavljat će nadležno porezno tijelo.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na javne površine obavljat će nadležno upravno tijelo Grada.

Članak 21.

U postupku utvrđivanja, naplate, povrata poreza, žalbenog postupka, prekršajnog postupka, zastare i svih ostalih postupovnih radnji primjenjivat će se Opći porezni zakon.

IV. PRIJELAZNE I ZAVRŠNE ODREDBE

Članak 22.

Stupanjem na snagu ove Odluke prestaje važiti Odluka o gradskim porezima Grada Petrinje (»Službeni vjesnik«, broj 26/01, 03/02, 07/02 i 13/03).

Članak 23.

Ova Odluka stupa na snagu 1. 1. 2015. godine, a objavit će se u »Narodnim novinama« i »Službenom vjesniku« Grada Petrinje.

Klasa: 410-01/14-01/03
Urbroj: 2176/06-01-14-1
Petrinja, 12. prosinca 2014.

Predsjednik
Sanja Lovrenović, mag. prim. educ., v. r.

151 19.12.2014 Odluka o gradskim porezima Grada Petrinje

151 19.12.2014 Odluka o gradskim porezima Grada Petrinje

Odluka, NN 151/2014-2854